
A debreceni légköri PM2.5 aeroszol fosszilis és recens szénterhelésének vizsgálata

     A széntartalmú aeroszol kulcsfontosságú hányadát jelenti a légköri szálló pornak, amely közvetlenül befolyásolja az éghajlat és a környezet minőségének változását illetve közvetett veszélyt jelent az emberek egészségére. Az aeroszol PM2.5 méretfrakciója esetében az összes szén tömegkoncentrációja a városi területek teljes aeroszol mennyiségének akár a 20-50%-át is jelentheti. Jelentős szerepe ellenére máig igen keveset tudunk az aeroszolok szén-forrásainak tulajdonságairól, illetve az emberi és természetes források arányának alakulásáról.
    A mintagyűjtés helyszíne a debreceni Atommagkutató Intézet területén, közvetlen ipari és mezőgazdasági szennyező forrásoktól távol, társasházi lakóövezetben található. A két éves folyamatos mintavételezés alatt több mint ötven mintát sikerült gyűjteni a PM2,5 frakcióból izotópanalitikai vizsgálatokra. A fosszilis/biogén szén mennyiségének arányát mutató C-14 méréseket nagyérzékenységű MICADAS típusú gyorsítós tömegspektrométerrel végeztük, mely kifejezetten környezeti minták mérésére lett fejlesztve.
    A minták széntartalmának mérése Delta +XP típusú tömegspektrométerrel történt, on-line EA/IRMS módszerrel. Meghatározásra kerültek a légköri aeroszol széntartalmának fosszilis illetve recens szén frakciói, amelyek utalnak az aeroszol forrására. A két éves periódus alatt kapott szénizotóp eredmények alapján elmondható, hogy miközben télen jóval több szén van az aeroszolban addig ennek a fő forrása nem a fosszilis szén fokozott jelenléte, hanem a friss biológiai szén légköri mennyiségének erőteljes növekedése (a jelenkori szén aránya átlagosan 0,72 volt, míg télen ~0.8), amelyet valószínűleg a lakossági olcsóbb fatüzeléstől származó hozzájárulás adhat. 



